De to 19 år gamle mennene ble pågrepet like etter at politiet kom til stedet på Sagene i Oslo hvor flere skudd var blitt avfyrt.

Lørdag ble de to fremstilt for varetektsfengsling i Oslo tingrett, men retten besluttet at 19-åringene skal løslates, skriver Nettavisen.

– Tingretten har løslatt min klient etter en grundig gjennomgang der det blir slått klart fast at det ikke er grunn til mistanke, slik politiet har anført, sier forsvarer til én av de siktede mennene, Tom Barth-Hofstad.

Advokat Tom Barth-Hofstad mener hans klient burde løslates umiddelbart. Foto: Mohammed Alayoubi / NRK

– Min klient har gitt en god og detaljert forklaring, som stemmer overens med bevisene i saken ellers. Det er åpenbart for meg at politiet har pågrepet feil gjerningsmenn, som jeg også sa i retten. Det betyr i realiteten at gjerningsmennene som faktisk utførte skytingen fremdeles er på frifot, sier han.

I fengslingskjennelsene peker tingretten på at det er sprikende vitneforklaringer og indre motsetninger i saken, og at det kan være tilfeldig at de to 19-åringene ble påtruffet av politiet. Retten peker også på at vitneforklaringer kan trekke i retning av andre gjerningspersoner.

Advokat Vidar Lind Iversen forsvarer den andre av de pågrepne 19-åringene.

Vidar Lind Iversen forsvarer den ene 19-åringen, som var to uker fra å bli prøveløslatt fra fengsel da skytingen skjedde. Foto: Erlend Aas / NTB scanpix

– Det er ikke overraskende at min klient løslates. Jeg mener det fremstår som klart at han ikke har noe med saken å gjøre, sier han til Nettavisen.

Iversens klient var 14 dager unna prøveløslatelse fra en fengselsdom for flere grove ran og en rekke andre forhold da skytingen skjedde. For tiden er mannen plassert i en overgangsbolig.

Politiet har anket begge løslatelsene til lagmannsretten. Dermed forblir 19-åringene i fengsel frem til anken er behandlet.